Leikkonan Berglind Halla Elíasdóttir útskrifaðist af sviðslistabraut Listaháskóla Íslands í vor og tekur nú þátt í fyrstu stóru leiksýningunni sinni , verkinu We Will Rock You Ísland sem frumsýnt var í Háskólabíói í gær . Berglind er alin upp í Bolunarvík og segir það hafa gefið sér gott veganesti út í lífið . „ Ég sá prufurnar fyrir söngleikinn auglýstar á Facebook og fannst lítið annað koma til greina en að fara , “ segir Berglind . „ Ég var ekkert gríðarlega bjartsýn eftir fyrstu prufuna en svo fékk ég „ recall “ , og annað , og að lokum símtal frá Vigni leikstjóra sem bauð mér hlutverkið . Ég leik Oz en hún er uppreisnarseggur sem berst gegn yfirvaldinu í heimi þar sem frjáls hugsun og listsköpun er bönnuð . Alger töffari og hörkutól . Svo datt ég inn í aukahlutverk sem kennari í upphafi verksins sem er gaman að leika sér með líka . “ Mikill söngur er í verkinu en Berglind byrjaði fyrst að læra söng í leiklistarnáminu . „ Ég kem úr „ syngjandi fjölskyldu “ ef svo má að orði komast og föðurættin er mjög músíkölsk sem hefur svolítið verið minn skóli í söng og framkomu í gegnum tíðina , “ segir Berglind sem á einnig að baki píanónám frá grunn - og menntaskólaárunum . Margir flottustu leik - og söngvarar landsins taka þátt í sýningunni og Berglindi finnst mikill heiður að starfa með þeim . „ Ég , eins og svo margir , ólst upp við listina þeirra þannig það er mikill heiður að fá að vinna með og kynnast þeim . Það sama er að segja um alla aðra sem koma að sýningunni . Ótrúlega flottir og miklir fagmenn hérna og orkan geggjuð . Þetta er rosalega skemmtilegt . “ „ Ég , eins og svo margir , ólst upp við listina þeirra þannig það er mikill heiður að fá að vinna með og kynnast þeim . “ Öðlaðist sjálfstæði að alast upp í litlum bæ Berglind fæddist á Ísafirði og er alin upp í Bolungarvík . Foreldrar hennar búa fyrir vestan en Berglind og systkini hennar eru nú öll farin suður , eins og sagt er . „ Ég var nokkuð aktívt barn , en með grunnskólanum lærði ég á píanó , spilaði fótbolta og æfði einnig samkvæmisdans í nokkur ár . Ég útskrifaðist svo sem stúdent af náttúrufræðibraut við Menntaskólann á Ísafirði , 2012 . Þar tók ég að sjálfsögðu þátt í leikfélagi skólans , MORFÍs , og skólakórnum en ég fór einnig í skiptinám í eitt ár til Frakklands . Eftir stúdentspróf flutti ég suður og bý núna í Laugardalnum með kærastanum mínum , Bolla Má Bjarnasyni . Það var frábært að alast upp í Bolungarvík . Mikið frelsi og maður varð snemma frekar sjálfstæður . Það er auðvitað takmarkað framboð af tómstundum og þess háttar í svona litlu samfélagi en maður fann lítið sem ekkert fyrir því . Það kallaði líka á frjótt ímyndunarafl – að finna sér eitthvað að gera og kunna að nota umhverfið sitt . “ Eftir stúdentsprófið fór Berglind í tannsmíði en hætti fljótlega . „ Ég fór í tannsmíði því ég þekkti stelpu sem hafði klárað námið og talaði um hvað verklegi hlutinn væri skemmtilegur . Það hljómaði geggjað því ég hef alltaf haft gaman af handavinnu . Ég komst svo ekki í gegnum klásus um jólin og það reyndist vera ein besta höfnun sem ég hef fengið . Ég tók nokkra valáfanga á vorönn , kláraði árið og tók svo þá ákvörðun að fara ekki í nám um haustið og fór að vinna hjá leikskólanum Grænuborg . „ Ég fór í tannsmíði því ég þekkti stelpu sem hafði klárað námið og talaði um hvað verklegi hlutinn væri skemmtilegur . “ Frá því að ég man eftir mér sagðist ég ætla að verða leikkona eða listmálari . Málið er að ég beit það í mig þegar ég var unglingur að hugmyndin um að ég gæti orðið leikkona væri fráleit þar sem ég byggi í Bolungarvík – það væri bara fólk í Reykjavík sem gæti fetað þennan veg . Það útskýrir ágætlega ástæðuna fyrir fyrsta námsárinu í HÍ . Í Grænuborg kynnist ég Evu Jóhannsdóttur , góðri vinkonu minni í dag , sem kynnti mig fyrir Kvikmyndaskólanum og ég ákvað að fara í leiklist og kvikmyndagerð . Ég kláraði þar vorið 2016 og um haustið byrjaði ég svo í leikaranámi á sviðslistabraut Listaháskóla Íslands og útskrifaðist þaðan með BA-gráðu í vor . “ We Will Rock You Ísland var frumsýnt í Háskólabíói í gær og næstu sýningar verða á morgun og 23. ágúst . „ Svo voru tvær aukasýningar að detta í hús sem er bara frábært . Sýnum þá einnig síðustu helgina í ágúst og fyrstu í september . Fram undan er síðan óvissan en örugglega eitthvað dásamlegt . Ég hlakka bara til að sjá hvað framtíðin hefur að geyma , “ segir Berlind að lokum .